kardosdrur/scandi-wiki huggingface dataset:
Australasian Championships 1906

Australasian Championships 1906 var en tennisturnering, der blev spillet udendørs på græsbaner. Det var den anden udgave af Australasian Championships, som senere udviklede sig til den nuværende grand slam-turnering Australian Open. Mesterskaberne blev spillet i Hagley Park i Christchurch, New Zealand i perioden 26. - 31. december 1906. Der blev spillet to mesterskabsrækker: herresingle og herredouble.

Herresingleturneringen havde deltagelse af syv spillere, og titlen blev vundet af Tony Wilding fra New Zealand, som i finalen besejrede sin landsmand Francis Fisher med 6–0, 6–4, 6–4, og som dermed vandt den første af sine to herresingletitler ved Australasian Championships i karrieren.

Herredoublemesterskabet blev også vundet af Tony Wilding, som sammen med den forsvarende mester i herresingle Rodney Heath vandt over Cecil Cox og Harry Parker i finalen med 6–2, 6–4, 6–2.

Det australasiatiske mesterskab blev afviklet sammen med det newzealandske mesterskab for 1906.

Resultater

Herresingle 

Der var tilmeldt 10 spillere til herresingleturneringen, men kun syv spillere stillede op. Titlen blev vundet af Tony Wilding fra New Zealand, som i finalen, der blev spillet den 29. december 1906, besejrede sin landsmand, det senere parlamentsmedlem, Francis Fisher med 6–0, 6–4, 6–4, og som dermed vandt den første af sine to herresingletitler ved Australasian Championships i karrieren. Den anden titel blev vundet i 1909.

Den moralske finale var imidlertid semifinalen mellem Tony Wilding og Harry Parker, hvor Parker endda af nogle var anset for at være favorit, men hvor Wilding sejrede med 6–4, 7–5, 3–6, 6–0. Fire dage efter deres møde i de australasiatiske mesterskaber mødtes de to spillere igen – denne gang i finalen om det newzealandske mesterskab – og Tony Wilding gentog sejren fra den første kamp. Denne gang blev sejrscifrene 6–4, 2–6, 6–3, 6–1.

Herredouble 

Herredoublemesterskabet blev vundet af Tony Wilding, som sammen med den forsvarende mester i herresingle Rodney Heath vandt over Cecil Cox og Harry Parker i finalen med 6–2, 6–4, 6–2. Finalen blev spillet den 28. december.

Semifinalerne blev spillet dagen før, den 27. december 1906, hvor Wilding og Heath besejrede Harman og Borrows med 6–1, 6–0, 6–1, mens Cox og Parker vandt med 6–1, 6–0, 6–4 over Goss og Aitken.

Kilder / eksterne henvisninger 
 Australian Open 
 Australian Open - Results Archive - 1906 Men's Singles  
 Australian Open - Results Archive - 1906 Men's Doubles 
 Tennis Archives - Australian Open 1906  
 Tennis Championships, The Evening Post, 27. december 1906, s. 2 
 Tennis Championships, The Evening Post, 28. december 1906, s. 7 
 The Tennis Tournament, The Evening Post, 29. december 1906, s. 2 
 The Tennis Tournament, The Evening Post, 31. december 1906, s. 2  
 Australasian Championships, Wanganui Herald, 31. december 1906, s. 5 
 Lawn Tennis, Poverty Bay Herald, 31. december 1906, s. 1

Noter 

Australian Open
Tennis i 1906
Schöningen

Schöningen er en by i den sydøstlige del af Landkreis Helmstedt, i den østlige del af den tyske delstat Niedersachsen. Den har en befolkning på godt 11.300 mennesker (2012).

Geografi 

Den ligger ved delstatsgrænsen til Sachsen-Anhalt, ved sydøstenden af det skovklædte højdedrag Elm. Den nuværende kommune blev dannet i 1974 ved en sammenlægning af kommunerne Esbeck, Hoiersdorf, og Schöningen.

Historie 
I udkanten af en åben brunkulsgrav ved Schöningen fandt i 1995 de over 300.000 år gamle „Schöninger Spyd“. De i alt otte træspyd fra den ældre stenalder er de ældste fuldt bevarede jagtvåben overhovedet , og giver en formening om at Homo heidelbergensis drev jagt.

Eksterne henvisninger 

 Officielt websted
 Complete travel page from Schoeningen, Elm Naturepark & Palaeon Sciencecenter | Hotels, Restaurants ,City Info & more 
 Schöningen Spears Project

Byer i Niedersachsen
Sekundærrute 502

Sekundærrute 502 er en motorvejsstrækning mellem Snejbjerg og Sinding, der indgår i Messemotorvejen.

Forløb 

Motorvejen er en forsættelse og en del af den nuværende Messemotorvejen og starter ved Snejbjerg, hvor den går i en bue vest om Herning forbi Regionshospitalet Gødstrup, og frem til det tilslutningsanlæg, der sammenkobler den nordlige afslutning af Messemotorvejen med Holstebromotorvejen samt motortrafikvejen nord om Herning, som begge indgår i Primærrute 18. 

Delstrækningen af Messemotorvejen mellem Snejbjerg og Sinding åbnede den 28. maj 2017.

Kilder 

502
Bygninger, konstruktioner og anlæg i Herning Kommune
Aker universitetssykehus

Aker universitetssykehus er et hospital i Oslo, Norge. Det blev etableret som Aker sygehus 1. juli 1895, i Tonsen gård i bydelen Bjerke. Fra 1. januar 2009 blev sygehuset en del af Oslo universitetssykehus.

I 1948 blev sygehuset tilknyttet Det medicinske fakultet ved Universitetet i Oslo som universitetsklinik. Gaustad sykehus blev organiseret under Aker sygehus i 1996. Den 1. januar 2002 blev sygehuset omdannet fra en etat i Oslo kommune til et statlig helseforetagene, helt ejet af Helse Øst RHF. Fra d. 1. juni 2007 blev ekerskabet overført fra Helse Øst RHF til Helse Sør-Øst RHF.

Aker universitetssykehus er et højt specialiseret storbysygehus og har omfattende lokal- og centralsygehusfunktioner og regionsfunktioner. Inden for flere områder har sygehuset også landsfunktionene og kompetancecentre. Aker er et lokalsygehus for ca. 180.000 indbyggere i Oslobydelene Bjerke og Alna, samt Follokommunene Ski, Oppegård, Ås, Nesodden, Vestby og Frogn.

Eksterne henvisninger 

 
 Oslo universitetssykehus
 Aker universitetssykehus
 Helse Sør-Øst

Hospitaler i Norge
Bygninger, konstruktioner og anlæg i Oslo
Etableret i 1895
Grasleben

Grasleben er en kommune i den østlige del af Landkreis Helmstedt, i den østlige del af den tyske delstat Niedersachsen. Den har en befolkning på knap 4.500 mennesker, og er beliggende omkring 10 km nord for Helmstedt, og 20 km sydøst for Wolfsburg.

Grasleben er administrationsby for amtet (Samtgemeinde) Grasleben.

Geografi 
Kommunen ligger i Naturpark Elm-Lappwald. Den østlige kommunegrænse til byen Oebisfelde-Weferlingen er samtidig grænse til Landkreis Börde til delstaten Sachsen-Anhalt; Indtil Tysklands genforening i 1990 var den grænse til Østtyskland.
I Grasleben ligger landsbyen Heidwinkel.

Eksterne henvisninger 

 Amtets websted

Kommuner i Niedersachsen
Samtgemeinde Grasleben

Grasleben er et amt (Samtgemeinde) i den østlige del af Landkreis Helmstedt, i den østlige del af den tyske delstat Niedersachsen. Administrationen ligger i byen Grasleben.

Samtgemeinde Grasleben består af kommunerne:

 Grasleben
 Mariental
 Querenhorst
 Rennau

Eksterne henvisninger 

 Amtets websted
Winkelmann

Winkelmann er et efternavn, der kommer fra ordet winkel - en som bor på et hjørne eller har en butik på et hjørne - og mann - som er tysk for mand.

Navnet findes også i varianterne Winckelmann, Winkelman  og Winckelman. I 2017 er cirka 150, der bærer et af disse navne i Danmark.

Kendte personer med navnet 
 Barbara Winckelmann (1920-2009), finlandssvensk forfatter.
 Christian Herman Winkelmann (1883-1946), amerikansk romersk-katolsk biskop.
 Eduard Winkelmann (1838–1896), tysk historiker.
 Henri Winkelman (1876-1952), hollandsk general.
 Hermann Winkelmann (1849–1912), tysk sanger.
 Johann Joachim Winckelmann (1717-1768), tysk kunsthistoriker og arkæolog.
 Johann Just Winkelmann (1620–1699), tysk historiker og forfatter.
 Stephan Winkelmann (født 1964), tysk forretningsmand, præsident for Lamborghini.

Referencer 

Efternavne
Blinklys

Blinklys er en anordning på en bil eller andet motorkøretøj, med hvilken føreren giver tegn til at svinge eller skifte vognbane. Blinklysene består på moderne køretøjer af blinkende orange lamper, mens ældre køretøjer kan have en bevægelig pil (en såkaldt afviservinge) som kommer ud fra køretøjets side. Moderne blinklys fungerer parvis (venstre foran/bagpå og højre foran/bagpå). En typisk glødelampe til de forreste og bageste blinklys har en effekt på 21 Watt. I dag er det dog blevet mere almindeligt at benytte LED-teknik i blinklysene.

Havariblink 
Man kan også tænde alle blinklysene på én gang ved at aktivere det såkaldte havariblink med en kontakt på instrumentbrættet, der som oftest er rød med en trekant. Denne funktion benyttes for at advare andre trafikanter ved f.eks. motorstop.
Havariblink skal altid benyttes på motorvej ved stop, især den sidste i køen kan have interesse i at advare andre.

Se også 

Køretøjsbelysning
Signallys
Hasle KFUM

Hasle KFUM eller IF Hasle KFUM er en dansk håndboldklub i Hasle i det vestlige Aarhus. Klubbens bedste damehold har spillet i 2. division, og det bedste herrehold har spillet i 3. division.

Hasle KFUM arrangerer årligt en ungdomsturnering i samarbejde med Tivoli Friheden kaldet Tivoli Cup Friheden for ungdomshold.

Foruden primæraktiviteten håndbold, har klubben også en mindre badmintonafdeling.

Eksterne henvisninger
Officiel hjemmeside
Tivoli Cup Friheden

Håndboldklubber i Danmark
KFUM
Mesterholdenes Europa Cup finale 1980

Mesterholdenes Europa Cup finale 1980 var en fodboldkamp der blev spillet den 28. maj 1980. Kampen blev spillet foran 51.000 tilskuere på Santiago Bernabéu i den spanske hovedstad Madrid, og skulle finde vinderen af Mesterholdenes Europa Cup 1979-80. De deltagende hold var engelske Nottingham Forest og vesttyske Hamburger SV. Det var kulminationen på den 25. udgave af Europa Cuppen siden etableringen af Europas fineste turnering for klubhold i 1955. Det var fjerde år i træk at et engelsk hold var i finalen, og fjerde år i træk at de vandt.

Det var anden gang i træk, og anden gang i alt, at Nottingham var nået frem til finalen. Årets før havde de vundet over Malmö FF i finalen. Det var Hamburger SVs første finale i denne turnering. 

John Robertson sørgede for kampen eneste mål, da han efter tyve minutters spil i 1. halvleg bragte englænderne foran 1-0. Dette var Nottinghams anden sejr i træk, og de blev også det første hold som havde vundet flere europæiske titler, end nationale mesterskaber. 

Kampen blev ledet af den portugisiske dommer António Garrido.

Kampen

Detaljer

Eksterne henvisninger 
 European Champion Clubs' Cup 1979/80  på UEFAs hjemmeside

Referencer 

1980
finale 1980
Nottingham Forest F.C.
Hamburger SV
Fodbold i 1980
Sport i Madrid
Mesterholdenes Europa Cup finale 1979

Mesterholdenes Europa Cup finale 1979 var en fodboldkamp der blev spillet den 30. maj 1979. Kampen blev spillet foran 57.000 tilskuere på Olympiastadion i den vesttyske by München, og skulle finde vinderen af Mesterholdenes Europa Cup 1978-79. De deltagende hold var engelske Nottingham Forest og svenske Malmö FF. Det var kulminationen på den 24. udgave af Europa Cuppen siden etableringen af Europas fineste turnering for klubhold i 1955. Det var tredje år i træk at et engelsk hold var i finalen, og tredje år i træk at de vandt.

For begge hold var det første gang at de stod i en europæisk finale. 

Trevor Francis sørgede for kampen eneste mål, da han i de sidste sekunder af 1. halvleg bragte englænderne foran 1-0.

Kampen blev ledet af den østrigske dommer Erich Linemayr.

Kampen

Detaljer

Eksterne henvisninger 
 European Champion Clubs' Cup 1978/79  på UEFAs hjemmeside

Referencer 

1979
Finale 1979
Nottingham Forest F.C.
Malmö FF
Fodbold i 1979
Sport i München
Werther's Original

Werther's Original eller Werther's ægte, er navnet på et karamelmærke der stammer helt tilbage fra 1903. Brandet Werther's Original ejes af den tyske slikproducent August Storck. 

Werther's Original er kendt over hele verden under forskelige navne, og markedsføres i mere end 80 lande ved hjælp af nostalgiske tv-reklamer, der er oversat til godt 30 sprog.

Kilder

Eksterne henvisninger 
 Werther's Original

Slik
Konfekturevirksomheder fra Tyskland
Etableret i 1903
Lysstof

Lysstof er et stof som udviser luminiscens dvs. afgiver synligt lys, oftest ved belysning, dvs. ved påvirkning med fotoner, ultraviolet lys eller kortbølget synligt lys. Et lysstof kaldes også fosfor eller phosphor (med tryk på anden stavelse; efter engelsk phosphor).

Lysfænomenet beror på fluorescens eller fosforescens, der sammenfattes under begrebet fotoluminiscens. Forskellen mellem fosforer og fluoroforer beror på naturen af den aktiverede tilstand, men der er ikke nogen skarp grænse mellem fosforer og fluoroforer. Både fosforer og fluoroforer betegnes som luminiforer. Komplekse organiske forbindelser, der udviser fluorescens, kaldes tilsvarende fluoroforer, jvf. Green Fluorescent Protein.

Energioverførsel 

Forklaring af Jablonski-diagrammet.

En elektron absorberer en foton med høj energi og bliver løftet til et højere energiniveau. Elektronen er blevet exiteret eller aktivereret. Systemet henfalder igen til grundniveauet ved udsendelse af en foton. Den udgående foton vil altid have lavere energi end den indgående foton, dvs den udgående stråling vil altid have længere bølgelængde end den indgående stråling.

Hvis energioverførslen til den udgående foton sker på mindre end 10-8 sekund kaldes fænomenet fluorescens, hvis energioverførslen varer længere, kaldes det fosforescens.

Flere fysiske fænomerer forklares ved den samme energioverførsel: fluorescens, fosforescens, kemoluminescens og nordlys

Eksempler på fosforer 

Lysstoffer er uorganiske krystallinske stoffer, ofte overgangsmetaller eller sjældne jordarters metaller.

 oxider
 nitrider
 oxynitrider
 sulfider, selenider, halider eller silikater af zink, cadmium, mangan, aluminium, silicium, eller sjældne jordarters metaller
 zinksulfid, zink-kadmium-sulfid, zinksulfid-selenid
 zinksilikat, zinkberylliumsilikat
 zinkoxider

Anvendelser 

Lyskilder: lysstofrør, fluorescerende lamper, halogenlamper, neonrør af forskellig farve, displaypaneler, hvide LED-lys (fluorescens og fosforescens).

Skærmbelægning i katodestrålerør i TV-apparater, oscilloskoper, alle slags monitorer (katodeluminiscens).

Mærkning af pengesedler, frimærker og andre genstande (fluorescens).

Selvlysende legetøj (fluorescens eller fosforescens)

Se også

 Bioluminiscens

Kildehenvisninger

Eksterne henvisninger 
 Fakta om elektriske pærer og lysstofrør. Forbrugerkemi.dk

Fysik
Stof
Luminescens
Reformationsmonumentet

Reformationsmonumentet er et mindesmærke for Reformationen i Danmark, der står på Bispetorvet i det centrale København, Danmark.

Historie 
En komité med biskop Hans Fuglsang-Damgaard som formand blev oprettet i 1936 i forbindelse med 400 års jubilæet for Danmarks overgang fra katolicismen til den evangelisk-lutherske tro. Billedhugger Max Andersen og arkitekt Harald Lønborg-Jensen blev udpeget til monumentets udførelse. Afsløringen fandt sted den 6. juni 1943.

Udførsel 
Monumentet består af en obelisk med et bronzerelief på hver af dets fire sider. Relieffet på forsiden forestiller mødet på Gammeltorv den 30. oktober 1536, hvor Christian III som det samlende midtpunkt indfører Reformationen i Danmark. Relieffet på venstre side viser Hans Tausen, der prædiker i Gråbrødre Kirke i Viborg, mens biskop Johan Friis’ soldater trænger ind for at arrestere ham. Relieffet på bagsiden viser den højtidelige ordination af de første syv protestantiske biskopper, "superintendenter", den 2. september 1537 i Vor Frue Kirke. Relieffet på højre side afbilder kirkegangen under Reformationen, hvor Peder Palladius på sin visitatsrejse indtrængende taler til menigheden fra prædikestolen. Inskriptioner på granittrinene under reliefferne har information om emnerne.

Eksterne henvisninger

 "Den danske reformations monument", artikel i Kristeligt Dagblad af kirkehistoriker professor emeritus, dr.theol. Martin Schwarz Lausten fra 29. oktober 2011. Skrevet 475 år efter at Danmark-Norge skiftede konfession, 1536 

Monumenter i København
Indre By (København)
Mariental (Niedersachsen)

Mariental er en kommune i den østlige del af Landkreis Helmstedt, i den østlige del af den tyske delstat Niedersachsen. Den har en befolkning på omkring 850 mennesker (2012), og er
en del af amtet (Samtgemeinde) Grasleben.

Geografi 
Mariental ligger ca. 7 Kilometer nord for landkreisens administrationsby Helmstedt i Naturpark Elm-Lappwald, ved delstatstgrænsen til Sachsen-Anhalt.

Inddeling 
I kommunen Mariental ligger landsbyerne:
 Mariental-Dorf
 Mariental-Horst

Eksterne henvisninger 

 Amtets websted

Kommuner i Niedersachsen
Querenhorst

Querenhorst er en kommune i den østlige del af Landkreis Helmstedt, i den østlige del af den tyske delstat Niedersachsen. Den har en befolkning på godt 	500 mennesker (2012), og er
en del af amtet (Samtgemeinde) Grasleben.

Querenhorst nord for landkreisens administrationsby Helmstedt i Naturpark Elm-Lappwald.

Eksterne henvisninger 

 Amtets websted

Kommuner i Niedersachsen
Rennau

Rennau er en kommune i den østlige del af Landkreis Helmstedt, i den østlige del af den tyske delstat Niedersachsen. Den har en befolkning på knap 700 mennesker (2012), og er
en del af amtet (Samtgemeinde) Grasleben.

Geografi 
Rennau ligger nordvest for landkreisens administrationsby Helmstedt i Naturpark Elm-Lappwald.

Inddeling 
I kommunen Rennau ligger tre landsbyer:
 Ahmstorf
 Rennau
 Rottorf am Klei

Eksterne henvisninger 

 Amtets websted

Kommuner i Niedersachsen
Femte aliyah

Femte aliyah (indvandring af jøder til Palæstina) skete fra 1932 til 1939 og bestod fortrinsvis af udvandrede tyske jøder.

Indvandringen voksede kraftigt i forhold til den foregående periode og fik nærmest karakter af masseindvandring mellem 1933 og 1935, mens oprørene i mandatområdet i 1936 havde en midlertidig svækkelse af indvandringsbølgen til følge, men i løbet af årene 1938–1939 kom der atter tusindvis af indvandrere, hvoraf mange indrejste ulovligt.

Grunde til indvandringen
Flere forhold virkede fremmende på indvandringen:
Adolf Hitler og NSDAP kom til magten i Tyskland, hvilket bevirkede en stor ændring i mange tyskboende jøders liv samt for dem i Østeuropa, som ikke fik lov til at vende tilbage og blive de økonomiske ledere. Jøderne i Tyskland led under en massiv bølge med aggressiv og direkte antisemitisme, og mange bestemte sig for at flytte til Det hellige land. I august 1933 blev en aftale indgået mellem den zionistiske formidlingsorganisation og de nationalsocialistiske myndigheder. På grund af denne fik jøder, som forlod Tyskland fuld kompensation for sine formuer, mens de ifølge tysk lov på den tid egentlig skulle afstå deres formuer for at kunne forlade Tyskland. Ved siden af dette blev tyske varer eksporterede til mandatområdet. Aftalen, som tjente begge siders interesser, bidrog til, at udvandringen fra Tyskland (indvandringen til Palæstina) kunne fortsætte med forøget styrke.
Udskiftning af den britiske High Commissioner – den nye britiske kolonibestyrerer Arthur Wauchope var tilhænger af zionismen og gav mange indvandringstilladelser samt fremmede den jødiske økonomi og zionistbosætning.
Den økonomiske vækst i mandatområdet – udvekslingsaftalen med Tyskland bragte en stor sum penge, som var starten på en stærk forbedring af økonomien i området efter krisen i slutningen af 1920-erne.
Begrænsninger for indrejse til USA: i 1924 bestemte USA sig for at stramme betingelserne for indvandring, og selv under femte aliyah lukkede USA flertallet af mulige indvandrere ude.
Antisemitismen i verden herskede: flere regimer især i europæiske lande indførte en antisemitisk politik, som ansporede til oprør, forfølgelse og økonomiske og sociale begrænsninger rettede mod jøder.

Indvandringens omfang 
Indvandringen til Palæstina udgjorde omkring 265.000 personer mellem 1932 og 1939, hvoraf omkring 15 % var illegale indvandrere:

kilde: "Thirty Years of Jewish Immigration to Palestine", s. 734

Noter

Eksterne henvisninger 

Sidney Liskofsky: "Jewish migration" (American Jewish Year Book; vol. 50 (1948-1949); især afsnittet "Thirty Years of Jewish Immigration to Palestine", s. 731-744) 

5. aliyah
Heeseberg

Heeseberg er et amt (Samtgemeinde) i den sydlige del af Landkreis Helmstedt, i den sydøstlige del af den tyske delstat Niedersachsen. Administrationen ligger i byen Jerxheim. Det ligger omkring 20 km sydvest for Helmstedt, og 35 km sydøst for Braunschweig.

Samtgemeinde Heeseberg består af følgende kommuner:

 Beierstedt
 Gevensleben
 Ingeleben
 Jerxheim
 Söllingen
 Twieflingen

Eksterne henvisninger 

 Amtets websted
Charles Christian Lauritsen

Charles Christian Lauritsen (4. april 1892 i Holstebro – 13. april 1968 i Californien) var en dansk-amerikansk fysiker.

Lauritsen var udlært tømrer, læste bygningskonstruktion på Odense Tekniske Skole i 1911 og emigrerede i 1916 til USA med hustruen Sigrid Henriksen og sønnen Tommy, først til Florida og senere til Boston hvor han arbejdede som tegner under Første Verdenskrig, hvor han var vidne til melasseulykken i Boston.

I 1921 arbejdede Lauritsen med radiokommunikation mellem skib og land, i den amerikanske by Palo Alto.

I 1926 påbegyndte Lauritsen et fysikstudie på California Institute of Technology og dimitterede herfra med en Ph.D.; han underviste senere på samme institution og oppebar her et professorat til 1962.

I 1940, ca. et år før USA blev involveret i Anden Verdenskrig, begyndte Lauritsen med at deltage i udvikling af våben, fokuseret på raketteknologi.

De sidste år af Anden Verdenskrig arbejdede han med konstruktion af verdens første atombombe og deltog, da man udpegede målene for bombernes nedkastning i Hiroshima og Nagasaki.

Udmærkelser og æresbevisninger 
 1939: Medlem af Videnskabernes Selskab
 1941: Medlem af National Academy of Sciences
 1951: President for American Physical Society
 1953: Kommandør af Dannebrogsordenen
 1954: Medlem af American Philosophical Society
 1965: Æresdoktor ved University of California, Los Angeles
 1967: Tildelt Tom W. Bonner Prize
 Krateret Lauritsen på Månen er opkaldt efter Lauritsen

Eksterne henvisninger og kilder 
 Usædvanlig dansker fik vigtig atombombe-rolle – Jyllands-Posten den 3. april 2013
 Danskeren bag bomben af Knud Jacobsen,  og 
 National Academy of Sciences Biographical Memoir af William A. Fowler

Fysikere fra Danmark
Fysikere fra USA
Æresdoktorer
Medlemmer af Videnskabernes Selskab
Kommandører af Dannebrog
Danskere i 1900-tallet
Personer fra Holstebro
Tømrere fra Danmark
Personer i Dansk Biografisk Leksikon
Personer i Kraks Blå Bog (afdøde)
Dansk-amerikanere
Pro bono publico

Pro bono publico (sædvanligvis forkortet til pro bono) er et latinsk udtryk som betyder: For det offentliges bedste.
 
Udtrykket bruges i forbindelse med frivilligt og ubetalt arbejde, som en tjeneste til det offentlige samfund.

Pro bono-arbejdet udføres af faguddannede-personer, som tilbyder deres tjenester for medmennesker, der normalt ikke kan finansiere sådanne ydelser.

Det er almindeligt indenfor juridiske professioner, at advokater påtager sig at repræsentere eller rådgive personer, som anses for værdigt trængende eller i sager som advokater anser som vigtige.

Nogle advokatfirmaer vil have en politik, i forbindelse med at udføre en del pro bono-arbejde.

Ekstern henvisning
 International pro bono  –  International Bar Association .

Refrence 
Jura
Latinske vendinger

Retsvidenskab
Juridiske begreber
Softengine

Softengine er en finsk rockgruppe, der repræsenterede Finland ved Eurovision Song Contest 2014 med nummeret "Something Better".

Biografi 
Softengine blev dannet i 2011 i den finske by Seinäjoki. Efter at have vundet konkurrencen The Lions, udsendte de den 8. marts 2012 debutalbummet Hmm, Fra dette album opnåede især sangen "Endless Waterfall" en del opmærksomhed.

Gruppen vandt den 1. februar 2014 Uuden Musiikin Kilpailu (UMK), den finske forhåndsudvælgelse til Eurovision Song Contest, med nummeret "Something Better". Ved Eurovision 2014 i København gik de videre fra den anden semifinale den 8. maj med nummeret og nåede senere en 11. plads i finalen to dage senere.

Softengine skrev endvidere kontrakt med pladeselskabet Sony Music samtidig med deltagelsen i UMK.

Noter 

Rockgrupper fra Finland
Musikgrupper fra 2011
Deltagere ved Eurovision Song Contest 2014
Finlands Eurovision Song Contest-deltagere